
Nr. 15465 din 17.02.2023
RAPORT DE SPECIALITATE

referitor la proiectul de hotărâre privind acordarea unui sprijin financiar pentru Parohia Cornetu, judeţul Ilfov

I. Urmare analizei 

1. Proiectului de hotărâre privind acordarea unui ajutor financiar pentru Parohia Cornetu, judeţul Ilfov, depus de initiator;

2. Adresei Parohiei Cornetu, județul Ilfov nr. 26 din 16.02.2023, înregistrată la Primăria comunei Cornetu, judeţul Ilfov, sub nr. 15423/16.02.2023;
3. Documentaţiei anexate la adresa anterior menţionată, în cuprinsul căreia se regăsesc, în copie:

- Adresa Patriarhiei Române – Mitropolia Munteniei şi Dobrogei, Arhiepiscopia Bucureştilor nr. 149/15.02.2023, prin care se înaintează Parohiei Cornetu, judeţul Ilfov, în copie, hotărârea Arhiepiscopiei Bucureştilor de pe Temei nr. 1538/15.02.2023. Prin această adresă se face informarea cu privire la faptul că, la 31.10.2022, Comisia de Pictură Bisericească a aprobat proiectul tehnic privind lucrările de conservare-restaurare pictură murală, tehnica ulei, în suprafaţă estimată de 750 mp, de la Biserica Parohiei Cornetu, Protoieria Ilfov Sus, iar valoarea devizului economic estimativ aprobat este de 698.135, 18 lei, inclusiv TVA;

- Hotărârea Arhiepiscopiei Bucureştilor de pe Temei nr. 1538 din 15.02.2023,
Având în vedere și art. 4 alin. (2) din Normele Metodologice din 12 decembrie 2002 pentru aplicarea prevederilor Ordonanţei Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobate prin H.G. nr. 1.470/2002, republicate, care prevăd faptul că 
”Din bugetele locale ale comunelor, oraşelor, municipiilor, sectoarelor municipiului Bucureşti şi ale judeţelor se pot aloca sume pentru completarea fondurilor proprii ale unităţilor de cult destinate:

a) întreţinerii şi funcţionării unităţilor de cult fără venituri sau cu venituri mici;

b) construirii, în condiţiile aprobării documentaţiilor tehnico-economice potrivit reglementărilor în vigoare, precum şi reparării lăcaşurilor de cult; (…)”, iar la art. 5 faptul că 
”Alocarea sumelor prevăzute la art. 4 se realizează prin hotărâre a consiliilor locale, judeţene, respectiv a Consiliului General al Municipiului Bucureşti, la solicitarea unităţii centrale de cult, formulată pe baza cererilor primite de la unităţile locale de cult, care conţin documentele prevăzute la art. 14 alin. (1).”
considerăm că sunt întrunite condiţiile de oportunitate şi legalitate pentru înscrierea pe ordinea de zi a şedinţei Consiliului Local Cornetu, Judeţul Ilfov a proiectului de hotărâre privind acordarea unui sprijin financiar pentru Parohia Cornetu, judeţul Ilfov. 

II. Precizăm că în vederea adjudecării lucrărilor se va organiza o licitaţie, potrivit procedurii prevăzute în Regulamentul pentru Organizarea şi Funcţionarea Comisiei de Pictură Bisericească, iar alocarea sumelor se va face de la Capitolul 67.02 „Cultură recreere şi religie”, în limita prevederilor bugetare, până la sfârşitul anului 2023. 
Sprijinul financiar, conform prevederilor legale incidente, se va  acorda în baza următoarelor documente:

- cerere-tip; 

- devizul de lucrări pentru construcţii şi reparaţii, întocmit potrivit reglementărilor în vigoare, pentru lucrările rămase de executat, datat pe anul în curs şi vizat de diriginţii de şantier; 

- copie de pe autorizaţia de construire, eliberată potrivit Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare (…); 

- în cazul monumentelor istorice şi al bunurilor din patrimoniul cultural naţional, se va prezenta şi o copie a avizului eliberat de instituţiile specializate în domeniul patrimoniului cultural naţional, potrivit legislaţiei în vigoare privind restaurarea şi conservarea monumentelor istorice şi a bunurilor din patrimoniul cultural naţional; 

- în cazul lucrărilor de pictură a lăcaşurilor de cult aparţinând Bisericii Ortodoxe Române, se va prezenta şi copia avizului eliberat de către Comisia pentru pictură bisericească;

- pentru celelalte necesităţi ale unităţilor de cult, cererea de sprijin financiar va fi însoţită de documente specifice tipului de activitate în care se încadrează solicitarea; 

- avizul cultului sau al unităţii centrale de cult, pe anul în curs, pentru obţinerea sprijinului financiar de la Secretariatul de Stat pentru Culte; 

- copia certificatului de înregistrare fiscală; 

- adeverinţă certificată de bancă sau copia unui extras bancar, conform cu originalul, prin care este precizat codul IBAN al unităţii de cult solicitante; 

- declaraţie pe propria răspundere a solicitantului că va folosi sprijinul financiar solicitat exclusiv pentru realizarea lucrărilor menţionate în documentaţia ataşată cererii-tip. 

Documentaţiile incomplete vor putea fi completate în termen de maximum 30 de zile de la data depunerii cererii. 

La justificarea sprijinului financiar se vor avea în vedere următoarele: 

- toate documentele justificative, prezentate în copii xerox, vor purta menţiunea «conform cu originalul» şi vor fi certificate prin aplicarea ştampilei şi a semnăturii beneficiarului ajutorului financiar; 

- nu se vor admite la justificare documente care conţin achiziţii de materiale sau servicii, altele decât cele pentru care a fost acordat sprijinul financiar, care nu sunt cuprinse în devizul înaintat pentru obţinerea sprijinului financiar; 

- documentele justificative trebuie să fie lizibile şi să nu prezinte ştersături; 
- nu se admit documente trimise prin fax; 

- facturile fiscale vor fi însoţite de dispoziţii de plată, ordine de plată, chitanţe, bonuri de casă, extrase privind viramente bancare, după caz; 

- chitanţele care atestă plăţi trebuie să cuprindă în mod obligatoriu următoarele: scopul plăţii, operaţiunea pentru care se face plata, numărul şi data eliberării; 

- chitanţele de mână prin care se atestă anumite plăţi - pentru pictură şi procurări de materiale de la particulari - trebuie să cuprindă în mod obligatoriu numele şi prenumele vânzătorului, în clar, precum şi seria şi numărul actului de identitate al acestuia; 

- actele justificative vor cuprinde în mod obligatoriu copia extrasului de cont bancar prin care se face dovada primirii banilor sau chitanţa de înregistrare în evidenţa contabilă a unităţii de cult beneficiare a sprijinului financiar alocat; 

- pentru lucrările de pictură bisericească se vor trimite o copie a documentului de plată şi o copie a ordinului de plată prin care s-au virat impozitul pe venit, contribuţiile individuale de asigurări sociale, asigurări sociale de sănătate şi asigurări de şomaj, conform legii, în cazul în care lucrările de pictură sunt executate ca activitate dependentă, de un pictor angajat de unitatea de cult, prin contract de prestări de servicii încheiat în baza Codului civil; 

- documentele justificative vor fi transmise până cel mai târziu la data de 31 decembrie a fiecărui an. În cazul primirii sprijinului financiar în cursul trimestrului IV, justificarea se va face în cel mult 180 de zile de la primirea acestuia;

- facturile aferente executării lucrărilor de construcţie, reparaţie, pictură vor fi însoţite, după caz, de situaţii de lucrări, contracte, acte adiţionale, anexe contract/contracte, note privind stadiul lucrărilor, vizate de diriginţii de specialitate;

- pentru sprijinul financiar alocat, indiferent pentru ce categorii de lucrări, solicitantul va depune alături de documentele justificative şi un raport de justificare al utilizării sprijinului primit;

- facturile de avans vor fi însoţite de facturi de regularizare a avansului; 

- actele justificative vor fi însoţite de fotografii care atestă stadiul lucrărilor executate, la data justificării; 

- nu se admit la justificare facturi emise sau plătite înainte de primirea sprijinului financiar; 

- dacă unităţile de cult nu justifică sprijinul financiar conform termenelor precizate, acestea sunt obligate să restituie sumele rămase nejustificate în maximum 30 de zile de la expirarea termenului de justificare.

Pentru alocarea unui nou sprijin financiar, se va putea depune o nouă cerere de alocare numai după justificarea sumei primite anterior.

� În temeiul prevederilor art. 136, alin. (3), lit. a) din Codul Administrativ, cu modificările şi completările ulterioare.

